|  |
| --- |
| Studienævnet for Erhvervsøkonomi |
| Referat af møde nr. 3 i Studienævnet for Erhvervsøkonomi. |

Tid: Tirsdag d. 22. maj 2012 kl. 13.00 til 15.00

Sted: K104

**Dagsorden**

1. Godkendelse af referat af møde nr. 2
2. Meddelelser
3. Drøftelse af studienævnets behandling af dispensationssager
4. Beskæftigelsesundersøgelsen 2011
5. Drøftelse af praktikordningen herunder godkendelse af praktiksted
6. Eksamensresultater, HA toningsfag, efterår 2011
7. Digital eksamensafvikling
8. Eventuelt

**Til stede**

Lektor Erik Strøjer Madsen

Lektor Morten Rask

Lektor Per Madsen

Lektor Christian Waldstrøm

Professor Mogens Dilling-Hansen

BSc(B)-studerende Philip Bjerre Andersen

Stud.merc. Simon Preuthun Hartington

Stud.it. Maya Appelt Holm

HA-studerende Morten Gadgaard Nielsen

HA-studerende Thomas Maagaard Sørensen

**Fraværende med afbud**

Lektor Liselotte Madsen

**Desuden deltog**

Michael Udby Mejlgaard, Information og vejledning

Mikkel Haaning, Uddannelseskvalitet og studienævnsbetjening

Janne Højris Olesen, Uddannelseskvalitet og studienævnsbetjening

Charlotte Bak Svendsen, Uddannelseskvalitet og studienævnsbetjening

Anne Anhøj, Uddannelseskvalitet og studienævnsbetjening (gik efter punkt 3)

Dennis Haarup Karlsen, Uddannelseskvalitet og studienævnsbetjening (gik efter punkt 3)

**Punkt 1: Godkendelse af referat fra møde nr. 2 den 28. marts 2012**

Referatet blev godkendt med følgende tilføjelse fra Per Madsen:

Ad dagsordenens punkt 2. Offentliggørelse af eksamensplan på HA-studierne inden valgfagstilmelding påpegede Per Madsen, at eksamensdatoerne for prøverne i december for udvekslingsstuderende også skal være fastlagt inden fagtilmelding.

**Punkt 2: Meddelelser**

**a) Statistik over eksamensklager fra sommer 2011**

(oversigt over eksamensklager for sommer 2011 blev omdelt)

Der har været i alt 53 klager på cand.merc. og 36 på HA, hvilket generelt er meget få klager i forhold til det samlede antal eksamener og også få sammenlignet med fx jura og statskundskab. Det er desuden samme niveau, som før de nye regler trådte i kraft. I ca. 10% af de tilfælde, hvor klagen afvises, klager den studerende videre til ankenævnet**.**

**b) Forventet optag på cand.merc.-uddannelserne og cand.it.-uddannelsen**

(oversigt over antal ansøgere på uddannelserne blev omdelt)

Antallet af kvalificerede ansøgere til kandidatuddannelserne opgjort i maj 2012 er faldet med 11% fra 991 ansøgere til 888. Der er tale om et lille fald på de fleste linjer, dog er SOL, FIB og cand.it. gået frem Det estimerede optag ultimo september forventes dog kun at falde med 1% fra 721 til 711 (AU Herning er ikke medregnet, da optagelsestallene herfor ikke indgik sidste år).

**c ) EU Business and Law nedlægges**

Det er blevet besluttet at nedlægge EU Business and Law-linjen, da linjen kun har fået i alt 6 ansøgere, og det forventes kun, at 3 studerende heraf optages. Dette er en halvering siden sidste år. Nogle af forudsætnings- og linjefagene vil fortsætte som valgfag, mens andre vil blive nedlagt.

**d) Høring om ny eksamensbekendtgørelse**

De to væsentligste ændringer i udkastet til ny eksamensbekendtgørelse er, at gruppeeksamen igen blevet tilladt, og at ankenævnet ikke selv kan foretage en ny bedømmelse. Der gives således mulighed for, at en prøve kan tilrettelægges som en individuel prøve eller som en gruppeprøve. Der skal dog stadig foretages en individuel bedømmelse af de studerendes præstationer og gives individuelle karakterer. Det er op til studienævnet at fastlægge omfanget og de nærmere regler for gruppeeksamener, ligesom det nu skal fremgå af eksamensbeviset, hvorvidt der er tale om en individuel prøve eller en gruppeprøve.

**e) Case competition**

Case competition er et godt rekrutterings- og brandingsværktøj, hvorfor dekanen ønsker, at studienævnene diskuterer muligheden for at tildele de studerende ECTS-point ved deltagelse heri. For at aktiviteten kan være STÅ-udløsende skal den have en kvalifikationsbeskrivelse samt afsluttes med en prøve afviklet af universitetet. Formanden påtænker at foreslå, at aktiviteten kan have et forløb svarende til praktikordningen, hvor der udpeges en intern vejleder og der skrives en rapport, som kan bedømmes. Forslaget samt eventuel normering vil blive taget op på et senere møde.

**f) Koordineringsmøde mellem Institut for Økonomi og Institut for Marketing og Organisation**

De to institutter har ønsket at afholde lejlighedsvise koordineringsmøder med studielederen vedrørende studierelaterede forhold.

**g) Studiemiljøundersøgelse 2012-midler**

Der er bevilget 8 millioner kr. til studiemiljøforbedringer i efteråret 2012. Heraf reserveres 1 mio. til hvert hovedområde til gen- eller nyetablering af det fysiske studiemiljø i forbindelse med flytningen. Af de resterende midler får Business and Social Sciences 1,6 mio. til forbedring af det faglige studiemiljø. Dekanatet på BSS har besluttet at prioritere projekter, der fokuserer på faglig integration, minimering af frafald samt internationalisering/interkulturelt læringsmiljø. Studienævnet opfordres derfor til i samarbejde med institutterne og relevante administrative afdelinger at fremsende begrundede projektforslag til dekanatet senest mandag den 18. juni 2012. Prodekanen for uddannelse vil forelægge de indkomne forslag til uddannelsesudvalget, som foretager en prioritering af de foreslåede projekter, der herefter kan udmøntes i et samarbejde mellem fakultetsledelserne, studienævn og studielederne.

**h) STÅ-opgørelse pr. uddannelse**

Oversigt over opnået STÅ for 2011 fordelt på uddannelser på BSS blev omdelt.

**Punkt 3: Drøftelse af studienævnets behandling af dispensationssager**

Formanden har sat punktet på dagsorden på baggrund af, at Per Madsen ønskede at diskutere en afgørelse på en dispensationsansøgning fra 5-årsfristen.

Formanden redegjorde kort for administrationens og studienævnets behandling af dispensationssager. Studienævnet behandler dispensationsansøgningerne skriftligt, mens de fleste andre studienævn behandler ansøgningerne i underudvalg. Den skriftlige behandling sikrer fuld gennemsigtighed og dermed kvalitet i sagsbehandlingen og samtidig aflaster det studienævnet, at sagsbehandlere og studieleder kommer med en indstilling til afgørelse. Studieleder, sagsbehandlere, studienævnssekretærer samt repræsentant for Information og Vejledning (tidl. Studievejledningen) afholder dispensationsmøde hver onsdag, hvorefter sagerne sendes til indsigelse i studienævnet.

Dernæst ønskede formanden at diskutere forskellige typer af dispensationer:

I forhold til meritansøgninger, hvor bredt favnende skal ”erhvervsøkonomi” være? Fag, som ikke hører ind under de forskellige linjekoordinatorers fagområde, vurderes fagligt af studielederen i forhold til relevansen til en cand.merc.-uddannelse. Den nuværende godkendelsespraksis er meget fleksibel.

I hvilken udstrækning skal der gives dispensation i ansøgninger, hvor der søges om særlige prøvevilkår, eksempelvis ordblindhed, prøver der ønskes afholdt på Færøerne samt afholdelse af specialtilrettelagt eksamen, hvis studerende ikke har mulighed for at deltage i de allerede fastlagte eksaminer.

I hvilke tilfælde skal der gives dispensation til eksamensforsøg ud over 3. forsøg?

I hvilke tilfælde skal der gives dispensation til at gå direkte til omeksamen, som der automatisk er mulighed for, hvis man er tilmeldt den ordinære eksamen og dermed bruger et forsøg?

I hvilke tilfælde skal der gives dispensation til at overskride tidsfrister, eksempelvis for fagtilmelding, eksamenstilmelding, afleveringsfrister, 5-årsfristen for cand.merc./1.delsreglen for HA?

Der synes ikke blandt studienævnets medlemmer at være et ønske om at ændre den nuværende dispensationspraksis, hvorfor den fastholdes.

Herefter diskuterede studienævnet den førnævnte dispensationssag, som var en fravigelse fra 5-årsfristen.

**Punkt 4: Beskæftigelsesundersøgelsen 2011**

(bilag: beskæftigelsesundersøgelse 2011 for kandidater, der har været færdige i 1 henholdsvis 5 år)

Formanden redegjorde kort for undersøgelserne, blandt andet at de skal tolkes med forsigtighed, da der er få respondenter for de fleste linjer. Det er vigtigt, at beskæftigelsesundersøgelsen diskuteres i studienævnet, da kandidaternes jobsituation er det vigtigste kvalitetskriterium for uddannelserne.

Cand.merc. hører til de uddannelser, hvor dimittenderne klarer sig bedst på arbejdsmarkedet, idet de blandet andet har en høj andel af fuldtidsbeskæftigede, en høj andel af fastansættelse og en relativ høj løn.

Studienævnet gav udtryk for, at det både kunne være interessant at sammenligne beskæftigelsesundersøgelserne over årene samt at undersøge, hvor mange HA-studerende fra BSS, der fortsætter deres studier på cand.merc.-studierne på BSS, herunder om HA-studerende med toning fortsætter på cand.merc. inden for samme fagområde som toningen.

Formanden vil undersøge, om det er muligt at finde tal for ovenstående.

**Punkt 5: Drøftelse af praktikordningen herunder godkendelse af praktiksted**

Morten Rask og Morten Gadgaard Nielsen har ønsket punktet på dagsordenen, da der har været tilfælde, hvor man har været i tvivl om, hvordan reglerne om praktikstedet skulle fortolkes, samt at der ønskes en diskussion af ECTS-belastningen.

Der er derfor ønske om, at virksomhedsbegrebet bliver nærmere beskrevet, eksempelvis en afklaring af, at det er muligt at komme i forskningspraktik, at man ikke kan komme i praktik i egen virksomhed samt hvorvidt man kan komme i praktik i en virksomhed, hvor man allerede er ansat.

Der blev fra Institut for Marketing og Organisation udtrykt ønske om, at studerende kun kan komme i praktik i virksomheder, som har etableret en professionel praksis, som er relevant i forhold til den studerendes linje, og samtidig ønskes der ikke for mange eller for detaljerede regler, som kan hindre fleksibiliteten.

Dernæst diskuterede studienævnet kort evaluering og bedømmelse af praktikopholdet.

Formanden vil kigge nærmere på krav til praktiksted samt eventuel harmonisering på BSS.

**Punkt 6: Eksamensresultater, HA toningsfag, efterår 2011**

Morten Gadgaard havde ønsket punktet på dagsordenen på grund af rygter blandt de studerende om, at der i toningsfagene på etik og ledelse gives højere karakterer end i andre toningsfag. Thomas Maagaard Sørensen udtrykte bekymring for, at rygterne muligvis havde haft indflydelse på, at tilgangen til toningen er fordoblet fra ca. 50 i 2011 til ca. 100 i 2012.

Forud for mødet var udsendt karakterstatistik for efterårets toningsfag på samtlige toninger. Statistik for forårets toningsfag udsendes efterfølgende til studienævnets medlemmer.

Formanden gav udtryk for, at han alene fandt eksamensresultaterne i faget Sustainable Production and Consumption, hvor over 50% af de studerende har opnået 10 eller derover påfaldende.

Morten oplyste at toningen i etik og ledelse blev godkendt af Det Erhvervsøkonomiske Bachelorstudienævn i sommeren 2011, men at spørgsmålet om etablering af toningen blev forelagt studienævnet efter ”indskrivning” af de studerende og dermed så sent, at en afvisning ikke var mulig. Toningen blev godkendt med flere forbehold herunder forbehold for toningens relevans samt overlap til andre fag i uddannelsen.

Formanden tilkendegav afslutningsvis, at han har anmodet om, at der udarbejdes eksamensstatistik med angivelse af karaktergennemsnit og dumpeprocenter for samtlige prøver, samt at der vil blive foretaget en nærmere gennemgang af toningen i etik og ledelse.

**Punkt 7: Digital eksamensafvikling** (punktet blev rykket frem)

Aarhus Universitet vil gøre det muligt at skriftlige opgaver stilles, og at besvarelser afleveres, bedømmes, håndteres og arkiveres digitalt. Projekt Digital Eksamen under Center for Undervisning og Læring er derfor ved at afdække mulighederne for at afskaffe papir og gøre skriftlige eksamener uden tilsyn 100 % digitale.

Hans Sommer og Helle Bjørnbak fra CUL præsenterede online platformen DigEx, som kan bruges til at afvikle digitale, skriftlige eksamener. Studerende får udleveret opgave og afleverer besvarelse i DigEx, og tilknyttede bedømmere kan efterfølgende tilgå de afleverede besvarelser online. En særlig egenskab ved DigEx er, at besvarelserne kan læses/kommenteres direkte på platformen, hvorved der ikke er krav om installation af ekstra software eller efterfølgende udskrivning af besvarelserne på papir.

Når studerende uploader deres besvarelsen, skal den være i pdf.-format. Det er kun muligt at uploade én fil, medmindre det angives specifikt, at der kan uploades flere filer samt formatet heraf. Urkund vil senere blive tilføjet, så alt, der uploades, gennemgår et tjek for plagiering.

Christian Waldstrøm har været med i et pilotprojekt og fortalte om hans positive erfaringer med systemet.

**Punkt 8: Eventuelt**

Der var intet til dette punkt.

Indsigelsesfristen er 8 dage fra referatets udsendelse. Herefter vil referatet blive betragtet som godkendt.

Med venlig hilsen

Erik Strøjer Madsen

Formand for studienævnet

Charlotte Bak Svendsen

Referent